Feb 2015 – NG Gemeente Pinelands
Posted on 15 Feb, 2015 22 Feb, 2015
Markus 9:1-9 – 2015
15 Februarie 2015 Sondag van Verheerliking
Daar is veral 5 gebeurtenisse in Jesus se leeftyd op aarde wat uitstaan: sy doop, verheerliking, kruisiging, opstanding en hemelvaart. Nie te lank terug nie het ons oor sy doop gepraat. Vandag is dit in die kerklike jaar die Sondag van Verheerliking (in Engels die "transfiguration of Jesus), en daarom juis hierdie teks.
Jesus en drie van sy dissipels gaan teen 'n hoë berg uit waar hulle heeltemal alleen is. Sy voorkoms verander daar voor hulle oë. Sy klere het blink geword, spierwit, so wit soos niemand op aarde iets kan beik nie. Skielik verskyn Moses en Elia aan hulle en hierdie twee manne wat lank terug geleef het raak aan die gesels met Jesus.
Terwyl Petrus nog so praat, het 'n wolk sy skaduwee oor hulle gegooi en 'n stem het uit die wolk gesê: "Dit is my geliefde Seun, luister na Hom!" Dieselfde aankondiging as met Jesus se doop – 'n herbevestiging van wie hierdie Jesus is – maar hierdie keer gaan God nog verder en sluit Hy 'n opdrag in: "Luister na Hom."
Skielik het hulle, toe hulle rondkyk, niemand anders behalwe net Jesus by hulle gesien nie. (In Matteus lees ons die dissipels het baie bang geword en op die grond neergeval, maar Jesus het na hulle toe gekom, aan hulle gevat, en gesê: Staan op en moenie bang wees nie." En toe hulle opkyk het hulle niemand gesien nie, net Jesus alleen.)
Waarom gebeur hierdie bonatuurlike verskynsel juis hier? Want die dissipels het nodig om gerusgestel te word rondom Jesus se identiteit. Enkele dae tevore het Hy heeltemal onverwags die ontstellende nuus aangaande sy eie naderende dood aan hulle meegedeel. Dit was die eerste keer dat Hy sy dood aangekondig het. Tot hiertoe het die dissipels nog geglo dat hulle saamstap met die man wat 'n rebellie-beweging op die been bring en wat die Romeine van die troon gaan afveg en wat dan die nuwe koning van die Joodse volk sal wees. Hy wat alle mag en glorie vir die volk sal herstel. Petrus was so ontsteld toe Jesus oor sy dood praat dat hy Hom eenkant geneem en hom tereggewys het. Maar Jesus draai om en berispe op sy beurt vir Petrus: "Gaan weg van my, Satan, want jy bedink nie die dinge van God nie, maar die dinge van mense."
Die dissipels is tot in hulle diepte geskok in die anti-klimaks van die dood wat Jesus oor Homself aankondig. Nou, met die verheerliking van Jesus op die berg, sy voorkoms wat verander en blink, spierwit word, en God wat oor Hom praat soos met sy doop as sy "geliefde Seun," herbevestig God aan die dissipels Jesus se eiesoortige en goddelike identiteit. "Julle dink dalk julle het julle misgis met hierdie man wat sy dood tegemoet stap, maar moenie 'n fout maak nie. Ek sê wéér: 'Hy is my geliefde Seun." En dan verder: "As julle dalk gedink het om Hom nie meer so ernstig te neem na die ander dag se aankondiging oor sy dood nie, moenie daai fout maak nie. LUISTER (STEEDS) NA HOM."
Nadat die dissipels weer op die berg bewus gemaak word van Jesus se andersoortigheid, en nadat God hulle dan ook herinner dat Jesus selfs meer is as Moses en as Elia, want Hy is sy geliefde Seun, wat word nou van hier af vorentoe van die dissipels verwag? Hieroor is daar nie onsekerheid in die teks nie. "Luister na Hom," sê God vir die dissipels. Markus vertel dat hulle toe om hulle rondgekyk het en niemand anders behalwe net Jesus by hulle gesien het nie. In Matteus lees ons hier dat hulle in vrees reageer en op die grond neerval. Maar Jesus kom na hulle toe, vat aan hulle en sê: "Staan op en moenie bang wees nie." En toe hulle opkyk het hulle niemand gesien nie, net Jesus alleen. Alles is weer soos dit was toe hulle pas daar bo aangekom het. Dit is tyd om weer by die berg af te gaan.
Die laaste ding wat die dissipels nou moet doen is om so opgesweep te word deur hierdie bonatuurlik ervaring dat hulle nie weer wil teruggaan nie die lewe toe nie. Die laaste ding wat hulle nou moet doen is om monumente te bou. Nee. Matteus vertel hoedat hulle nog verkeer in 'n toestand van oorweldiging oor die goddelike openbaring wat hulle ontvang het, toe kom vat Jesus aan hulle, en mens hoor in sy daad van aanraking en sy woorde iets van: "Word wakker en moenie bang wees nie. Julle het nou gesien, maar ons moet aanbeweeg. Staan op, dis tyd om terug te gaan na die lewe toe. Daar is 'n moeilike pad wat gestap moet word, en ek wil dit graag met julle aan my sy doen…"
Jesus neem die drie dissipels op teen die berg en daar bo sien en hoor hulle iets van sy goddelikheid as die ware Seun van God. Hulle is totaal verskrik maar word ook daardeur meegevoer – Petrus wil selfs monumente bou.
Die rede waarom Jesus hulle opneem en hulle sy verheerliking sien, is waarskynlik omdat hulle dit op die stadium so nodig gehad het. Jesus het pas vir die eerste keer vir hulle vertel dat Hy sy dood tegemoet stap en nie die troon nie. Hulle twyfel aan Hom, hulle is onseker, hulle is bang. Hulle het nodig om gerusgestel te word. Hier benadruk God dan weer aan hulle dat Jesus inderdaad sy Seun is.
Die openbaring op die berg beteken nie dat die dissipels (en Jesus) hulself nou van die wêreld mag onttrek en net op God se bonatuurlik openbaring fokus nie. Die dissipels het vir 'n oomblik 'n glimps gekry van wie Jesus is sodat hulle weer kan terugkeer na die realiteit, maar die keer met meer vertroue in Jesus as voordat hulle teen die berg opgegaan nie, en die keer met 'n baie duidelike opdrag van God af dat hulle na Jesus moet luister.
Ons mag dalk nou vra waarom ons nie almal hierdie openbarings van God af ontvang nie. As geloofsversterkings wanneer ons die dag 'n bietjie af voel of sukkel om te glo. Ons moet egter onthou dat ons in 'n ander tyd leef as die dissipels. Hulle leef voor Jesus se kruisiging, opstanding en hemelvaart. Hulle weet op hierdie stadium al dat Hy gaan sterf, maar hulle verstaan nog nie dat Hy ook werklik gaan opstaan nie. Dis vir hulle 'n heeltemal vreemde gedagte (Markus 9:10)! Hulle het nodig om op 'n "bonatuurlike" manier deur God verseker te word.
Maar ons leef nou, en ons het veel meer as wat die dissipels gehad het. Ons het nie net die wet en die profete nie, ons het ook die evangelies en die briewe van die NT. Ons hét, in die Bybel, die bonatuurlike openbarings van God en sy woorde vanuit die hemel. Dis ons Bybel. Dis daarom ook ons verhale. Ons het verder die ooggetuienisse van mense wat vir Jesus gesien het na sy opstanding. Ons hoef nie meer daaroor te vrees of te wonder soos die dissipels nie. (Onthou: ook net drie dissipels het gesien en moes later gaan vertel daarvan – nie almal nie.) Ons wéét Hy het opgestaan. Ons wéét Hy lewe weer. Ons moet ophou soek na God in die bonatuurlike, en eerder fokus daarop om te voel hoedat Jesus ons aanraak. Hoedat Hy midde die gewone lewe saam met ons stap. Sy hand op ons skouer, sy "staan op en moenie bang wees nie. Stap saam met My die pad van die lewe." En hoe verder ons met Hom saamstap, hoe meer sal ons ontdek dat God juis nie net in die bonatuurlike verskynings is nie, maar integraal deel van die lewe van elke dag.
Posted on 8 Feb, 2015 22 Feb, 2015
Markus 1:29-39 – 2015
8 Februarie 2015 Epifanie 5
Die wêreld van Jesus. Mense het dinge heeltemal anders verstaan as vandag. En daar was baie dinge waarvoor hulle geen verklarings gehad het nie, maar wat ons wel vandag verstaan en selfs kan hanteer. As ons bv siektetoestande neem. In die tyd van die Bybel het die mense nie die mediese kennis gehad wat ons vandag het nie. Daar was nie Medi-Clinics nie, nie dokters en tandartse nie. Nie dermatoloë nie. Nie sielkundiges en psigiaters nie. As jy 'n pisgiatriese toestand gehad het was dit of die maan wat jou siek gemaak het of demone wat in jou ingevaar het… Die mense het geglo aan die magte in die lug wat in stryd is met mekaar, wat in jou inkom, en wat van jou 'n slagoffer maak in hul eie stryd teen mekaar.
Natuurlik kan alle vergestaltings van die bose in daardie tyd nie net aan siektetoestande toegeskryf word nie. Die bose was self ook 'n mag om mee rekening te hou. Dink bv aan die onrein gees(te) wat in Mark 1:21-28 in 'n man was en wat vir Jesus geskree het "Los ons uit, Jesus van Nasaret! Het U gekom om ons te vernietig? Ek weet wie U is. U is die Heilige van God!" Jesus spreek hom skerp aan: "Bly stil en gaan uit hom uit!" Jesus het egter daardie geeste kom bind – hulle het géén meer houvas op ons nie!
Feit bly staan – die enigste siektetoestande wat aan die mense bekend was was dinge soos koors (word warm of koud), melaatsheid of ander velsiektes, gebreke soos om blind of doof of verlam te wees, die vrou wat aan bloeivloeiing gelei het, en psigiatriese toestande is genoem "maansiekte" (die pa van die maansiek kind in Mark 9) en dan aan 'n onrein gees toegeskryf – maar beteken hierdie "onrein gees" noodwendig iets soos 'n demoon? Vandag gaan ons (hier) nie sê dat iemand met 'n demoon beset is nie.
Dis net agtergrond oor die wêreld van daai tyd.
Lees Markus 1: 29-39
3 van Jesus se openbare bedieningsaktiwiteit – genesing, uitdrywing en prediking
1 persoonlike geloofsdissipline
– Genesing van Petrus se skoonma (koors) en haar reaksie in die privaatheid van 'n huis
Koors was gevaarlik. Antibiotika het nie bestaan nie. Hy red dalk haar lewe. Herstel ook haar posisie in die samelewing. Sy genesing van haar lei tot daar bediening aan Hom. Natuurlike uitvloeisel – wanneer Jesus iemand aanraak kan jy nie onaangeraak verder leef nie. Petrus se skoonma het ook 'n volgeling geword, en na alle waarskynlik 'n dissipel – een van die wat by die kruis gestaan het (wat nie weghardloop het soos die res nie).
– Aand breek aan, einde vd Sabbat – genees siekes en dryf demone uit by die deur vd huis. Almal het daarheen gekom. Die hele dorp. Jesus het gewild geword. Vir hulle iemand soos 'n "gewilde towenaar". David Blaine (kulkunstenaar). (Daar was ook baie ander wondergenesers – "niemand het nog iemand wat blind gebore was genees nie…" Wat hierdie genesing betref was Jesus uniek.). Die mense stroom agter sy wonderwerke aan en nie agter sy woorde nie. Die algemene publiek weet van Hom oor Hy mense gesond maak en demone uitdryf. Hulle soek Hom vir wat Hy kan doen en nie vir wie Hy is en wat Hy preek nie.
Demone herken Hom wel maar mag nie sê nie. Die messiaanse geheim in Markus. (Demone mag nie sê nie, diegene wat genees is moet stilbly, ook die dissipels moet die geheim bewaar.) Want die mense is nog nie gereed om te hoor nie, sal nog nie verstaan nie… Werklike begrip het eers rondom die kruis en na die opstanding begin vorm.
Jesus het mag oor die demone – dryf uit, hulle ken Hom, Hy maak hulle stil.
Teen die agtergrond van Markus se wêreldbeeld. Voor Jesus gekom het het die Satan die wêreld regeer. Hy was die hoof vd huishouding (Mark 3). Met die koms van Jesus en die aanbreek vd koninkryk verander alles! Jesus het nou die Satan as hoof vervang! God gryp in en neem beheer oor. Jesus se genesings van mense en sy uitdrywing van demone dui op sy gesag oor beide die natuur (siektes) en oor die onsigbare maar dreigende magte in die lug (bose).
Hoe kry Jesus dit reg? Waar kom hierdie mag en gesag vandaan?
Dit kom vanaf die Vader wat Hom gestuur het. Sy gehoorsaamheid aan sy roeping. Hy is hier om die wil van die Vader te doen. Laat Hom nie side-track deur die sideshows van genesings en uitdrywings nie.
Jesus se fokus is reg…
– Vroegoggend – afsonder by verlate plek en bid. Die Bron van sy gesag.
– Simon ea kom soek Hom want "almal" soek Hom. Hy is die middelpunt van belangstelling, the "man of the moment"! Gewild. In groot aanvraag weens sy openbare sukses.
Jesus moet kies tussen die aansprake van bewonderaars en sy roeping om ook aan ander die boodskap van die nabye koninkryk te bring.
– Hy gaan nie terug op die mense se versoek nie, maar beweeg verder na die naburige dorpies. Nie omdat Hy nie meer siek mense wíl genees nie, Hy het immers hoeveel die vorige dag en aand genees. Sy beweegrede is dus nie om genesing van ander siek mense te weerhou nie, maar om nou eers voort te gaan met dit waarvoor Hy gestuur is – om na die ander dorpies van Galilea te gaan en om ook daar te gaan preek.
Jesus waarsku wonders is nie waarvoor Hy gekom het nie. Dis nie waaroor dit gaan nie. Dis 'n sideshow wat te doen het met die konteks van die tyd. Hy vrees dat hulle Hom dáárom sal glo.
Hy moet fokus op dit waarvoor Hy gekom het.
Hy doen wat Hy in 1:14-15 al gesê het Hy gaan doen toe Hy sy roeping opgesom het.
– Preek deur die hele Galilea en dryf demone uit.
Uitdrywing van demone was 'n konkrete vergestalting vd koninkryk wat naby gekom het / op hande is / aangebreek het (1: 14-15). Die bose kan geen houvas meer oor ons kry nie! Jesus het 'n einde daaraan gemaak. Die koninkryk het aangebreek!
Ons enigste troos in lewe en in sterwe is dat Jesus Christus, aan wie ons behoort, ons uit alle heerskappy van die duiwel verlos het.
Geen dood, lewe, engele, magte… alles wat hulle bang gemaak het vir die lewe, níks kan hulle verwyder van God nie.
Meer as oorwinnaars deur Hom wat ons liefhet
Paulus sê ons hoef nie meer te vrees vir die donker dinge wat ons bedreig nie.
NT Wright: Die kerk kan ook magte vd duisternis ervaar, maar nie dieselfde as in die Bybelse tyd nie. Jesus het die magte eens en vir altyd kom oorwin. Na die kruis op Golgota het hulle nie meer gesag oor God se skepping nie. Dit is die boodskap van die koninkryk wat aangebreek het, die boodskap wat mense nuut en vry laat leef…
Vandag dieselfde lyn van geloof, ons kan dieselfde bely. Die dinge wat ons vrees lyk dalk bietjie anders. Die "(vergestalting van) bose" of gevaar in ons lewens is nie soseer donker geeste wat in die lug sweef en enige oomblik in ons kan inkom en van ons liggame gesit kan neem nie. By ons en in ons belewing van die wêreld is dit eerder dinge soos kanker, VIGS, die strale van die son, werkloosheid, die besluite van ons president, xenofobia – dís die dinge wat ons bang maak. Selfs Eskom bring nie meer lig nie, maar het hulle ook na donkerte gewend. (Bloemfontein, man aan 2 suurstof masjiene gekoppel, dood agv beurtkrag). Daar is nie geeste in die lug wat van ons besit gaan neem nie, maar daar is baie ander dinge waarvoor ons vandag bang is.
Niks sal my van die liefde van God vervreem nie.
Omdat die Here ons só liefhet het Hy die aand voordat Hy gevang is die nagmaal ingestel
Sodat ons kan onthou dat Hy die magte van die duisternis gebind het;
Sodat ons uit die aard van die tekens daaraan herinner kan word dat Hy met sy eie lewe die prys daarvoor betaal het, juis sodat ons vry van daardie magte kan leef;
Sodat ons dit saam kan gebruik en mekaar in die boodskap kan versterk;
Sodat ons kan weet dat ons nou reeds leef in die tyd van die koninkryk, maar dat daardie koninkryk eendag finaal in al sy volheid sál deurbreek en daar geen meer tekens en stuiptrekkings oor sal wees van die bose wat nog nie sy laaste asem uitgeblaas het nie;
Sodat ons 'n diepe vreugde en vrede kan ervaar, selfs wanneer dit lyk asof die krag in ons lewens afgaan weens siekte en sorge en ons voel asof ons in die duisternis leef;
Sodat ons nie anders kan as om in dankbaarheid te ontvang wat vir ons gegee is nie, en vanuit daardie dankbaarheid as veranderde, aangeraakte mense te gaan leef.